《摸鱼儿 文鱼用张仲举韵》
清代·王策

小盆中、几头丹鲫，柳条阴覆青软。飞花瓣更轻盈坠，点破绿波软暖。

云叶卷。绉一片晴漪，剪剪东风扇。锦娇红婉。向碧藻丝中，紫萍纹里，细绕石床浅。

群游处，那羡水晶亭馆。浮波不动如懒。无端过燕梁间影，忽地惊沉各散。

还怕见。是软月垂钩，斜下梧桐苑。画帘香晚。有素袖吴姬，扶阑点数，意态尽浓远。

作者简介：江苏太仓人，字汉舒。诸生。以词名，尤侗曾邀主其家。有《香雪词钞》。